b'\n_START_ARTICLE_\nOb\xc4\x8dina Kostel\n_START_SECTION_\nGeografija\n_START_PARAGRAPH_\nKostelsko pokrajino sestavljajo kra\xc5\xa1ke planote, skozi katere je vsekana re\xc4\x8dna dolina Kolpe. Nadmorska vi\xc5\xa1ina pokrajine se giblje med okoli 200 metri v dolini Kolpe in dobrimi 900 metri, kolikor dose\xc5\xbee najvi\xc5\xa1ja to\xc4\x8dka ob\xc4\x8dine, vrh Kapi\xc4\x8d. Dolina je kmetijsko obdelana, medtem ko planote ve\xc4\x8dinoma pora\xc5\xa1\xc4\x8da dinarski jelovo-bukov gozd._NEWLINE_Edina ve\xc4\x8dja prometna povezava je cesta G2-106 Ljubljana\xe2\x80\x93Ko\xc4\x8devje\xe2\x80\x93Petrina(\xe2\x80\x93Delnice). Poleg tega vzdol\xc5\xbe Kolpe te\xc4\x8deta regionalni cesti \xc5\xa1t. 657 proti Osilnici ter \xc5\xa1t. 918 proti Kotu ob Kolpi.\n_START_SECTION_\nZgodovina\n_START_PARAGRAPH_\nGlede na najdbe lahko sklepamo o poselitvi Kostela \xc5\xbee v prazgodovini: kameni in \xc5\xbeelezni dobi. Proti koncu \xc5\xbeelezne dobe sta se tu pome\xc5\xa1ali kulturi indoevropskih Keltov in ilirskih Japodov, ki so \xc5\xbee prej \xc5\xbeiveli na obmo\xc4\x8dju od Notranjske do Bele krajine. V rimski dobi je bilo to ozemlje nekoliko bolj gosto naseljeno, saj Rimljani staroselcev niso preganjali. Rimska oblast v na\xc5\xa1ih krajih je prenehala s preseljevanjem ljudstev, ki je trajala nekako do za\xc4\x8detka 7. stoletja, ko so velike selitve zaklju\xc4\x8dili Slovani. Ker je dolina reke Kolpe zelo ozka in dokaj neprimerna za poselitev, so bili bolj poseljeni prostornej\xc5\xa1i deli doline reke Kolpe, in sicer \xc5\xbee pred letom 1248, iz katerega je znan najstarej\xc5\xa1i pisni vir, ki govori o poselitvi Kostela. _NEWLINE_V srednjem veku je bilo na Kostelskem pomembno sredi\xc5\xa1\xc4\x8de grad Kostel. Grad, ki je bil v virih prvi\xc4\x8d omenjen leta 1336, je bil najprej last Ortenbur\xc5\xbeanov, zatem Celjanov ter po letu 1456 Habsbur\xc5\xbeanov, ki so ga dajali v zakup drugim plemi\xc4\x8dem. Je edina ve\xc4\x8dja grajska stavba, ki je znotraj obzidja \xc5\xa1\xc4\x8ditila celo naselje. Grad je zaradi dobrega strate\xc5\xa1kega polo\xc5\xbeaja imel pomembno obrambno vlogo, zlasti v \xc4\x8dasu tur\xc5\xa1kih vpadov. Aprila 1578 so ga Turki po\xc5\xbegali, enako so leta 1809 storili tudi Francozi v uporu in leta 1943 partizanske enote, da bi prepre\xc4\x8dile naselitev domobrancev.\n_START_SECTION_\nPrebivalstvo\n_START_PARAGRAPH_\n\xc5\xa0tevilo prebivalcev v pokrajini upada. Medtem ko je bilo leta 1869 ocenjeno na 2800, jih je bilo leta 1966 le \xc5\xa1e 1255; leta 2019 je v ob\xc4\x8dini \xc5\xbeivelo 639 prebivalcev, najve\xc4\x8d (56) v naselju Vas._NEWLINE_Kostel je ob\xc4\x8dina z najstarej\xc5\xa1im prebivalstvom v dr\xc5\xbeavi, leta 2018 je namre\xc4\x8d povpre\xc4\x8dna starost zna\xc5\xa1ala 50,6 leta.\n_START_SECTION_\nNaselja v ob\xc4\x8dini\n_START_PARAGRAPH_\nAjbelj, Banja Loka, Briga, Brsnik, Colnarji, Dela\xc4\x8d, Dolenji Potok, Dren, Dre\xc5\xbenik, Fara, Gladloka, Gorenja \xc5\xbdaga, Gorenji Potok, Gotenc, Grgelj, Grivac, Hrib pri Fari, Jak\xc5\xa1i\xc4\x8di, Jesenov Vrt, Kaptol, Kostel, Krkovo nad Faro, Ku\xc5\xbeelj, Laze pri Kostelu, Lipovec pri Kostelu, Mavrc, Nova sela, Oskrt, Padovo pri Fari, Petrina, Pir\xc4\x8de, Planina, Poden, Podstene pri Kostelu, Potok, Puc, Raj\xc5\xa1ele, Rake, Sapnik, Selo pri Kostelu, Slavski Laz, Srednji Potok, Srobotnik ob Kolpi, Stelnik, Stru\xc5\xbenica, Suhor, \xc5\xa0tajer, Ti\xc5\xa1enpolj, Vas, Vimolj, Vrh pri Fari, Zapu\xc5\xbee pri Kostelu'